રિઝર્વ બેન્કે પોલિસી રેટ યથવાત રાખતા બધુ સલામત નથી અને બજારમાં પ્રવાહિતાની અછત હોવાની લાગણીએ પોલિસી જાહેરાત પછી ગણતરીની મીનિટમાં સેન્સેક્સ 900થી વધુ પોઇન્ટ તૂટ્યા બાદ છેલ્લે 2018ના વર્ષનો ત્રીજો મોટો ઘટાડો જોવાયો હતો. આ સપ્તાહમાં બજાર રોકાણકારો માટે અંત્યત ક્રૂર રહ્યું હોવાનું કહી શકાય, કેમકે માત્ર ત્રણ દિવસના કામકાજ દરમિયાન તેઓની મૂડીમાં રૂ.9 લાખ કરોડનું ધોવાણ થયું છે. નિફ્ટીમાં 24 ઓગસ્ટ 2015 પછીનો સૌથી મોટો મંદીનો આંચકો જોવાયો હતો. આ સપ્તાહમાં નિફ્ટી 614 પોઇન્ટ ઘટી હતી જે કોઈ એક સપ્તાહમાં નિફ્ટીમાં જોવાયેલો સૌથી મોટો ઘટાડો રહ્યો હોવાનું માર્કેટ સૂત્રો પાસેથી જાણવા મળતું હતું. શેરોમાં મંદીનો વધુ એક આંચકો ઓઇલ શેરોની એગેવાની હેઠળ આવ્યો હતો. સરકારના ઓઇલ કંપનીઓ પર રૂ.એક ઘટાડાવાના આદેશથી ઓઇલ કંપનીઓના માર્કેટ કેપમાં બે દિવસમાં લગભગ રૂ.એક લાખ કરોડ નીકળી ગયા હોવાનું જાણવા મળતું હતું. આ આંચકામાં ડોલર સામે રૂપિયો એક તબક્કે નવી નીચી સપાટી 74.23ની નવી નીચી સપાટી સુધી ગબડ્યો હતો. છેલ્લા ત્રણ દિવસમાં શેરોમાં એક પછી એક જે ઘટનાઓ બની છે તેનાથી રોકાણકારો ડઘાઈ ગયા છે અને હાલ તેઓમાં નવી ખરીદીની હિંમત જ નથી રહી એમ જણાવીને ઓમ સિક્યુરિટીઝના ભાવેશ મહેતાનું કહેવું હતું કે, હજી તો ફંડોના રિડમ્પશનના દબાણનો આંકડો જાણવા મળ્યો નથી. એક અંદાજ મુજબ છેલ્લા એક સપ્તાહમાં ફંડોમાંથી રૂ.25,000 કરોડથી વધુનુ રિડમ્પશન થયું છે અને તેને કારણે ફંડોની ખરીદીનો ટેકો અંત્યત મર્યાદીત રહ્યો છે. એફઆઇઆઇની વેચવાલીના ઘોડાપૂર સામે ફંડો લાચાર બનીને ઊભી હોવાનો માહોલ છે. ફિલિપ્સ કેપિટલના રિપોર્ટ અનુસાર હાલ બજારમાં વિશ્વાસનો અભાવ રહ્યો છે. આગામી મહિનાઓમાં આવી રહેલી ચૂંટણી અગાઉ લોંગ પોઝિશન હળવી થઈ ગઈ છે અને બજાર ઓવરસોલ્ડ પોઝિશનમાં રહેતાં હવે વેચવાલીનો ભાર ઘટે તેવી સંભાવના છે. જોકે, વર્તમાન સંજોગોને જોતાં બજાર તેજીના ઝોનમાં આવતાં ખાસ્સો સમય લાગશે અને આ વર્ષે રોકાણકારોને નેગેટિવ રિટર્નનો અનુભવ કરવો પડે તેવી શક્યતા પણ મૂકવામાં આવતી હતી.